b'\n_START_ARTICLE_\nRaudonskard\xc5\xbeio atodanga\n_START_PARAGRAPH_\nRaudonskard\xc5\xbeio atodanga \xe2\x80\x93 \xe2\x80\x93 valstyb\xc4\x97s saugomas geologinis gamtos paveldo objektas Ventos regioniniame parke Akmen\xc4\x97s rajone, Papil\xc4\x97s miestelio rytiniame pakra\xc5\xa1tyje, de\xc5\xa1iniajame Ventos up\xc4\x97s krante. Skard\xc5\xbeio lankas ties up\xc4\x97s vingiu nutol\xc4\x99s vos 50 m nuo artimiausi\xc5\xb3 gyvenam\xc5\xb3j\xc5\xb3 nam\xc5\xb3. Priklauso Ma\xc5\xbeeiki\xc5\xb3 mi\xc5\xa1k\xc5\xb3 ur\xc4\x97dijos Papil\xc4\x97s girininkijos (kv. Nr.640 skl. Nr.5) teritorijai. Pasiekiama i\xc5\xa1 Raudonskard\xc5\xbeio gatv\xc4\x97s (yra informacin\xc4\x97s rodykl\xc4\x97s, stendas)._NEWLINE_Raudonskard\xc5\xbeio atodanga \xe2\x80\x93 valstybinis geologinis gamtos paveldo objektas, paskelbtas saugomu Lietuvos Respublikos aplinkos ministro 2015 m. sausio 9 d. \xc4\xafsakymu Nr. D1-19. Ji unikali savo reta atvira Nemuno apled\xc4\x97jimo Baltijos stadijos Vidurio Lietuvos faz\xc4\x97s ledyno nuogul\xc5\xb3 atodanga. Turi didel\xc4\x99 mokslin\xc4\x99, pa\xc5\xbeintin\xc4\x99, turistin\xc4\x99, rekreacin\xc4\x99 vert\xc4\x99. Perspektyvi tolimesniems moksliniams moren\xc5\xb3 litostratigrafiniams tyrimams. Atodanga yra vertinga ir kaip kra\xc5\xa1tovaizd\xc5\xbeio objektas, gerai demonstruojama, nuo jos atsiveria gra\xc5\xbeus vaizdas \xc4\xaf Ventos sl\xc4\x97nio terasas. \xc5\xa0i atodanga da\xc5\xbenai lankoma tiek Lietuvos, tiek ir u\xc5\xbesienio geologijos mokslo specialist\xc5\xb3.\n_START_SECTION_\nGeologija\n_START_PARAGRAPH_\nAtodanga atidengia iki pat morenin\xc4\x97s lygumos pavir\xc5\xa1iaus vir\xc5\xa1utinius kvartero nuogul\xc5\xb3 sluoksnius, apatiniai yra pasl\xc4\x97pti po deliuviu._NEWLINE_Po 0,3 metro dirvo\xc5\xbeemio sluoksniu sl\xc5\xabgso raudonas karbonatingas moreninis priemolis. Jis purus, dar nesusigul\xc4\x97j\xc4\x99s ir turi abliacin\xc4\x97s morenos, kuri liko sutirpus \xc5\xa1iame rajone paskutiniojo Nemuno apled\xc4\x97jimo Baltijos stadijos Vidurio Lietuvos faz\xc4\x97s ledynui, po\xc5\xbeymius. Po ja yra kitas taip pat raudonos spalvos moreninis priemolio sluoksnis._NEWLINE_Garg\xc5\xbedo ilg\xc5\xb3j\xc5\xb3 a\xc5\xa1i\xc5\xb3 matavim\xc5\xb3 duomenys rodo, kad a\xc5\xa1ys moreniniame priemolyje yra i\xc5\xa1tysusios daugiausiai i\xc5\xa1 \xc5\xa1iaur\xc4\x97s ryt\xc5\xb3 \xc4\xaf piet\xc5\xb3 vakarus. Galima teigti, kad sukloj\xc4\x99s \xc5\xa1\xc4\xaf morenos sluoksn\xc4\xaf, ledynas \xc4\xaf Ventos vidurupio morenin\xc4\x99 lygum\xc4\x85 \xc4\x8dia atslinko i\xc5\xa1 \xc5\xa1iaur\xc4\x97s ryt\xc5\xb3, tai yra i\xc5\xa1 \xc5\xa0iaur\xc4\x97s Lietuvos glaciodepresinio duburio, atsiskirdamas nuo Vidurio Lietuvos ledynin\xc4\x97s pla\xc5\xa1takos. Garg\xc5\xbedo petrografin\xc4\x97je sud\xc4\x97tyje vyrauja devono periodo dolomitai._NEWLINE_Akivaizdu, kad morena \xc5\xa1ioje vietoje buvo suklota Nemuno apled\xc4\x97jimo Baltijos stadijos Vidurio Lietuvos faz\xc4\x97s ledyno. Giliau 7,5 metro sl\xc5\xabgso pilkas priemolis su gausiu garg\xc5\xbedu. Garg\xc5\xbedo ilg\xc5\xb3j\xc5\xb3 a\xc5\xa1i\xc5\xb3 matavimai ry\xc5\xa1kiai rodo, kad ledynas nuguld\xc4\x99s \xc5\xa1\xc4\xaf morenin\xc4\xaf priemolio sluoksn\xc4\xaf plito i\xc5\xa1 ryt\xc5\xb3 \xc4\xaf vakarus. Garg\xc5\xbedo petrografin\xc4\x97je sud\xc4\x97tyje vyrauja vietin\xc4\x97s kilm\xc4\x97s klintys. \xc5\xa0is sluoksnis yra priskirtinas Nemuno apled\xc4\x97jimo Baltijos stadijos Piet\xc5\xb3 Lietuvos faz\xc4\x97s ledynui.'